62017TJ0571(01)_RES
Kawża T‑571/17 RENV
UG
vs
Il‑Kummissjoni Ewropea
Sentenza tal-Qorti Ġenerali (Is‑Seba’ Awla Estiża) tal‑21 ta’ Ġunju 2023
“Servizz pubbliku – Membri tal-persunal bil-kuntratt – Kuntratt għal żmien indeterminat – Xoljiment tal-kuntratt – Artikolu 47(c)(i) tal-Kondizzjonijiet tal-impjieg – Inkompetenza professjonali – Kondotta fis-servizz u kapaċità għax-xogħol mhux kompatibbli mal-interess tas-servizz – Obbligu ta’ motivazzjoni – Dritt għal smigħ – Dritt għal-leave parentali – Artikolu 42a tar-Regolamenti tal-Persunal – Applikazzjoni għall-uffiċjali u għall-membri tal-persunal tal-Unjoni tar-rekwiżiti minimi tad-Direttivi 2010/18/UE u 2002/14/KE – Artikoli 27, 30 u 33 tal-Karta tad-Drittijiet Fundamentali tal-Unjoni Ewropea – Dritt għall-informazzjoni u għall-konsultazzjoni tal-ħaddiema – Artikolu 24b tar-Regolamenti tal-Persunal – Żball manifest ta’ evalwazzjoni – Protezzjoni fil-każ ta’ tkeċċija inġusta – Kontestazzjoni b’mod inċidentali ta’ atti definittivi – Inammissibbiltà – Prinċipju ta’ proporzjonalità – Użu ħażin ta’ poter – Responsabbiltà”
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Obbligu ta’ motivazzjoni u rispett tad-drittijiet tad-difiża – Portata
(Artikolu 296 TFUE; Karta tad-Drittijiet Fundamentali tal-Unjoni Ewropea, Artikolu 41(2)(a) u (c); Regolamenti tal-Persunal, Artikolu 25; Kondizzjonijiet tal-impjieg applikabbli għall-aġenti l-oħra, Artikolu 47(c)(i))
(ara l-punti 35, 36, 50, 51, 62, 63, 69, 70)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq inkompetenza professjonali – Obbligu li tiġi segwita minn qabel il-proċedura ta’ inkompetenza professjonali applikabbli għall-uffiċjali – Assenza – Ħtieġa ta’ nuqqas dixxiplinari jew ta’ negliġenza fl-eżerċizzju tal-funzjonijiet – Assenza
(Regolamenti tal-Persunal, Artikolu 51, Kondizzjonijiet tal-impjieg applikabbli għall-aġenti l-oħra, Artikolu 47(c)(i))
(ara l-punti 58, 376, 379)
Uffiċjali – Membri tal-persunal bil-kuntratt – Leave – Leave parentali – Ftehim Qafas irrevedut BUSINESSEUROPE, UEAPME, CEEP u ETUC dwar il-leave parentali – Direttiva 2010/18 – Protezzjoni kontra trattament inqas favorevoli jew tkeċċija minħabba l-applikazzjoni għal jew it-teħid tal-leave parentali – Teħid inkunsiderazzjoni mill-qorti tal-Unjoni fl-interpretazzjoni tad-dispożizzjonijiet tar-Regolamenti tal-Persunal
(it-tielet paragrafu tal-Artikolu 288 TFUE; Karta tad-Drittijiet Fundamentali tal-Unjoni Ewropea, Artikolu 33(2); Regolamenti tal-Persunal, Artikoli 1e(2) u 42a; Kondizzjonijiet tal-impjieg applikabbli għall-aġenti l-oħra, Artikoli 16 u 80(4); Direttiva tal-Kunsill 2010/18, Anness, klawżola 5(4))
(ara l-punti 77 sa 88, 118 sa 121)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq inkompetenza professjonali jew fuq nuqqas dixxiplinari serju min-naħa tal-membru tal-persunal – Membru tal-persunal fuq leave parentali – Xoljiment mingħajr stennija tar-reintegrazzjoni – Ammissibbiltà – Limiti – Projbizzjoni ta’ tkeċċija minħabba l-applikazzjoni għal jew it-teħid tal-leave parentali
(Regolamenti tal-Persunal, Artikolu 42a; Kondizzjonijiet tal-impjieg applikabbli għall-aġenti l-oħra, Artikoli 3a, 16 u 47(b)(ii) u (c)(i); Regolament tal-Kunsill Nru 723/2004, premessa 2; Direttivi tal-Kunsill 96/34, Anness, klawżola 2(4) u 2010/18, Anness, klawżola 5(4))
(ara l-punti 93 sa 113, 117, 122 sa 126, 142)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Konstatazzjoni globali tal-inkompetenza professjonali bbażata fuq diversi raġunijiet – Illegalitajiet li jivvizzjaw ċerti motivi tad-deċiżjoni kkontestata – Annullament – Limiti – Eżistenza ta’ motivi legali jew mhux ikkontestati oħra suffiċjentement importanti sabiex jiġġustifikaw id-deċiżjoni kkontestata
(ara l-punti 145, 352, 360)
Atti tal-istituzzjonijiet – Direttivi – Direttiva 2002/14 li tistabbilixxi qafas ġenerali dwar l-informazzjoni u l-konsultazzjoni tal-ħaddiema – Obbligu ta’ osservanza mill-amministrazzjoni tar-rekwiżiti minimi tad-direttiva
(Artikolu 288 TFUE; Karta tad-Drittijiet Fundamentali tal-Unjoni Ewropea, Artikolu 27; Regolamenti tal-Persunal, Artikolu 9(3); Direttiva tal-Parlament Ewropew u tal-Kunsill 2002/14, Artikoli 1(1), 2(f) u (g), u 4)
(ara l-punti 150 sa 156)
Uffiċjali – Rappreżentanza – Protezzjoni tar-rappreżentanti tal-persunal – Portata
(Regolamenti tal-Persunal, Artikolu 24b; Direttiva tal-Parlament Ewropew u tal-Kunsill 2002/14, Artikolu 7)
(ara l-punti 158 sa 162)
Uffiċjali – Rappreżentanza – Protezzjoni tar-rappreżentanti tal-persunal – Xoljiment tal-kuntratt ta’ membru tal-persunal bil-kuntratt – Kollokament tal-membru tal-persunal għal skopijiet sindakali ta’ 50 % – Ġustifikazzjoni fir-rigward tan-nuqqas ta’ osservanza mill-membru tal-persunal tal-obbligu li jinforma lis-superjuri tiegħu fi żmien xieraq bil-parteċipazzjoni tiegħu fil-laqgħat sindakali – Ammissibbiltà
(Regolamenti tal-Persunal, Artikolu 60 u Anness II, is-sitt paragrafu tal-Artikolu 1; Direttiva tal-Parlament Ewropew u tal-Kunsill 2002/14, Artikolu 7)
(ara l-punti 171 sa 175, 313, 314)
Uffiċjali – Atti tal-amministrazzjoni – Preżunzjoni ta’ validità – Kontestazzjoni – Oneru tal-prova
(ara l-punti 190, 191)
Rikorsi tal-uffiċjali – Motivi – Motiv ibbażat fuq tul eċċessiv tal-proċedura quddiem il-qrati tal-Unjoni – Annullament mill-Qorti tal-Ġustizzja ta’ deċiżjoni tal-Qorti Ġenerali bil-kawża tintbagħat lura quddiemha – Nuqqas ta’ ġurisdizzjoni tal-kulleġġ ġudikanti tal-Qorti Ġenerali adita bir-rinviju
(Artikolu 256(1) TFUE; Karta tad-Drittijiet Fundamentali tal-Unjoni Ewropea, it-tieni paragrafu tal-Artikolu 47; Statut tal-Qorti tal-Ġustizzja, Artikolu 61)
(ara l-punti 200 sa 202)
Uffiċjali – Kundizzjonijiet tax-xogħol – Xogħol part-time – Awtorizzazzjoni – Possibbiltà għall-persuna kkonċernata li titlob l-irtirar tal-awtorizzazzjoni qabel l-iskadenza tal-perijodu li jkun ġie miftiehem
(Regolamenti tal-Persunal, Artikolu 55a u Anness IVa, l-ewwel paragrafu tal-Artikolu 2; Kondizzjonijiet tal-impjieg applikabbli għall-aġenti l-oħra, Artikoli 16 u 91)
(ara l-punti 210 sa 212)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq inkompetenza professjonali – Konstatazzjoni mill-amministrazzjoni – Possibbiltà li wieħed jibbaża ruħu fuq fatti kkonstatati matul it-tliet snin preċedenti – Obbligu li wieħed jibbaża ruħu esklużivament fuq nuqqasijiet repetuti rreġistrati fir-rapporti ta’ evalwazzjoni tal-membru tal-persunal – Assenza
(Regolamenti tal-Persunal, Artikolu 51(1)(a); Kondizzjonijiet tal-impjieg applikabbli għall-aġenti l-oħra, Artikolu 47(c)(i))
(ara l-punti 222 sa 228, 364, 372)
Rikorsi tal-uffiċjali – Termini – Natura ta’ ordni pubbliku – Kontestazzjoni inċidentali ta’ deċiżjoni preċedenti mhux ikkontestata fit-termini – Dekadenza – Ftuħ mill-ġdid – Kundizzjoni – Fatt ġdid
(Regolamenti tal-Persunal, Artikolu 90(2))
(ara l-punti 234, 235)
Rikorsi tal-uffiċjali – Termini – Kontestazzjoni inċidentali ta’ deċiżjoni preċedenti mhux ikkontestata fit-termini – Motiv ibbażat fuq żball manifest ta’ evalwazzjoni intiż sabiex jikkontesta l-konsegwenzi misluta mill-amministrazzjoni tal-att preċedenti li ma ġiex ikkontestat fit-termini stabbiliti – Ammissibbiltà
(Regolamenti tal-Persunal, Artikoli 90 u 91)
(ara l-punti 236, 260)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq in-nuqqas ta’ osservanza repetuta u inġustifikata tat-terminu ta’ trażmissjoni ta’ dokumenti ta’ sostenn ta’ assenza ta’ servizz – Ammissibbiltà
(Regolamenti tal-Persunal, it-tieni paragrafu tal-Artikolu 57 u l-Artikolu 60, u Anness V, Artikolu 6; Kondizzjonijiet tal-impjieg applikabbli għall-aġenti l-oħra, Artikoli 16, 47(c)(i) u 91)
(ara l-punti 251 sa 255)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq in-nuqqas ta’ osservanza tal-obbligu ta’ eżekuzzjoni tal-ordni ta’ superjur ġerarkiku – Ammissibbiltà – Limiti – Ordni manifestament illegali jew kontra r-regoli ta’ sigurtà applikabbli
(Regolamenti tal-Persunal, l-ewwel paragrafu tal-Artikolu 21, u Artikolu 21a; Kondizzjonijiet tal-impjieg applikabbli għall-aġenti l-oħra, Artikoli 11 u 81)
(ara l-punti 292 sa 295)
Uffiċjali – Membri tal-persunal bil-kuntratt – Xoljiment ta’ kuntratt għal żmien indeterminat – Ġustifikazzjoni bbażata fuq ksur imwettaq volontarjament jew b’negliġenza – Setgħa diskrezzjonali wiesgħa tal-amministrazzjoni – Xoljiment unilaterali – Ammissibbiltà – Obbligu li jinbdew proċeduri dixxiplinari – Assenza – Eċċezzjoni – Tkeċċija mingħajr avviż tat-temm ta’ impjieg f’każ ta’ nuqqas serju
(Regolamenti tal-Persunal, Anness IX; Kondizzjonijiet tal-impjieg applikabbli għall-aġenti l-oħra, Artikoli 47(b) u (c), u 49 sa 50a)
(ara l-punti 388 sa 390)
Sunt
Ir-rikorrenti, UG, hija ex membru tal-persunal bil-kuntratt tal-Kummissjoni. Il-kuntratt tagħha għal żmien indeterminat ġie xolt minħabba n-natura insodisfaċenti tal-livell ta’ servizzi u tal-kondotta tagħha fis-servizz għal diversi snin.
Fid-data tal-adozzjoni tad-deċiżjoni tal-Kummissjoni dwar ix-xoljiment tal-kuntratt tagħha (iktar ’il quddiem id-“deċiżjoni kkontestata”), ir-rikorrenti kien bil-leave parentali. F’din l-istess data u għal diversi snin, hija kienet teżerċita mandat sindakali u kienet eżentata mill-funzjonijiet tagħha sa 50 %.
Fir-rikors tagħha ppreżentat quddiem il-Qorti Ġenerali, ir-rikorrenti talbet li tiġi annullata d-deċiżjoni kkontestata u li jiġu kkumpensati d-danni materjali u morali li hija allegat li ġarrbet. Il-Qorti Ġenerali laqgħet ir-rikors (
1
) u annullat din id-deċiżjoni.
Wara l-appell ippreżentat mill-Kummissjoni, il-Qorti tal-Ġustizzja (
2
) annullat is-sentenza tal-Qorti Ġenerali, sa fejn, l-ewwel, annullat id-deċiżjoni kkontestata, it-tieni, ikkonstatat l-eżistenza ta’ illegalità li tista’ tagħti lok għar-responsabbiltà tal-Kummissjoni u, it-tielet, ċaħdet bħala inammissibbli l-kap tat-talbiet tar-rikorrenti bbażat fuq il-kumpens għad-dannu morali tagħha. Barra minn hekk, il-Qorti tal-Ġustizzja bagħtet il-kawża lura quddiem il-Qorti Ġenerali.
Il-Qorti Ġenerali, bħala Awla Estiża, tiċħad ir-rikors kontra d-deċiżjoni kkontestata u tagħmel preċiżazzjonijiet dwar l-obbligu tal-awtorità kompetenti, waqt l-adozzjoni ta’ tali deċiżjoni, li tieħu inkunsiderazzjoni r-rekwiżiti minimi li jinsabu fil-klawżola 5 (4) tal-Ftehim Qafas dwar il-leave tal-ġenituri (
3
), kif applikabbli bid-Direttiva 2010/18 (
4
), kif ukoll ir-rekwiżiti minimi li jinsabu fl-Artikolu 7 tad-Direttiva 2002/14 (
5
), b’applikazzjoni, rispettivament, tal-Artikoli 33 u 27 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), li jiggarantixxu, rispettivament, id-drittijiet fundamentali għal-leave parentali u għall-informazzjoni u għall-konsultazzjoni tal-ħaddiema.
Il‑kunsiderazzjonijiet tal‑Qorti Ġenerali
Preliminarjament, il-Qorti Ġenerali tfakkar li hija għandha tagħti preferenza lil interpretazzjoni tad-dispożizzjonijiet tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”) u tal-Kondizzjonijiet tal-impjieg applikabbli għall-aġenti l-oħra tal-Unjoni (iktar ’il quddiem il-“Kondizzjonijiet tal-impjieg”) li tippermetti li tiġi żgurata l-konformità ta’ dawn tal-aħħar mal-prinċipji tad-dritt soċjali tal-Unjoni espressament stabbiliti mill-Karta u li tintegra fir-Regolamenti tal-Persunal u fil-Kondizzjonijiet tal-impjieg is-sustanza tad-dispożizzjonijiet tad-dritt sekondarju tal-Unjoni li jikkostitwixxu regoli ta’ protezzjoni minima sabiex jikkompletaw, jekk ikun il-każ, id-dispożizzjonijiet l-oħra tar-Regolamenti tal-Persunal.
Fuq ir‑rekwiżiti minimi li jinsabu fil-klawżola 5(4) tal-Ftehim Qafas
Ir-rekwiżiti minimi tal-klawżola 5(4) tal-Ftehim Qafas, li jirriflettu u jispeċifikaw id-dritt fundamentali għal-leave parentali stabbilit fl-Artikolu 33(2) tal-Karta, sa fejn dawn jiggarantixxu lil kull ħaddiem protezzjoni kontra trattament inqas favorevoli jew tkeċċija minħabba l-applikazzjoni għal jew it-teħid ta’ leave parentali, għandhom jitqiesu li jifformaw parti integrali mir-Regolamenti tal-Persunal u għandhom, bla ħsara għad-dispożizzjonijiet iktar favorevoli li jinsabu fihom, jiġu applikati għall-uffiċjali u għall-membri tal-persunal tal-istituzzjonijiet tal-Unjoni.
F’dan ir-rigward, id-dispożizzjonijiet tar-Regolamenti tal-Persunal u tal-Kondizzjonijiet tal-impjieg, moqrija fid-dawl ta’ dawn ir-rekwiżiti minimi, ma jipprojbixxux lill-awtorità kompetenti milli tadotta deċiżjoni li tirrigwarda tkeċċija ta’ uffiċjal jew xoljiment tal-kuntratt ta’ membru tal-persunal bil-kuntratt jew temporanju, b’mod partikolari minħabba inkompetenza professjonali, minkejja li dan il-ħaddiem jinsab, fid-data ta’ din id-deċiżjoni, fuq leave parentali u li huwa kien, bħala prinċipju, intiż li jerġa’ lura għal dan l-impjieg jew għal dawn il-funzjonijiet fi tmiem dan il-leave.
Fil-fatt, il-klawżola 5(4) tal-Ftehim Qafas la għandha l-għan u lanqas l-effett li tipprojbixxi lil persuna li timpjega milli tiddeċiedi dwar it-tkeċċija ta’ ħaddiem, minkejja li, fid-data ta’ din id-deċiżjoni, huwa jibbenefika minn leave parentali, sakemm din it-tkeċċija ma tkunx immotivata mill-applikazzjoni għal jew it-teħid tal-imsemmi leave, b’mod partikolari għal raġunijiet relatati mad-dati tal-bidu u tat-tmiem tal-perijodu ta’ dan il-leave jew tat-tul ta’ dan il-leave mitluba f’din l-applikazzjoni, u tosserva l-kundizzjonijiet l-oħra previsti mil-liġi jew mil-leġiżlazzjoni applikabbli.
Fuq ir‑rekwiżiti minimi li jinsabu fl‑Artikolu 7 tad-Direttiva 2002/14
L-istabbiliment mid-Direttiva 2002/14 ta’ qafas ġenerali għall-informazzjoni u għall-konsultazzjoni tal-impjegati jikkostitwixxi l-espressjoni ta’ prinċipji ġenerali tad-dritt tal-Unjoni stabbiliti fl-Artikolu 27 tal-Karta li huma imposti fuq l-istituzzjonijiet. B’mod iktar preċiż, id-dispożizzjonijiet ta’ din id-direttiva jistabbilixxu rekwiżiti minimi dwar l-informazzjoni u l-konsultazzjoni tal-ħaddiema, bla ħsara għal dispożizzjonijiet iktar favorevoli għall-ħaddiema, u, barra minn hekk, l-informazzjoni u l-konsultazzjoni tal-ħaddiema għandhom jiġu organizzati permezz tar-rappreżentanti tal-persunal previsti mil-leġiżlazzjoni, mir-regolamenti jew mill-prattiki applikabbli.
Għalhekk, minn naħa, l-istituzzjonijiet tal-Unjoni għandhom jaċċettaw li l-organizzazzjonijiet sindakali jew professjonali jeżerċitaw il-missjonijiet tagħhom ta’ rappreżentanza u ta’ konsultazzjoni fuq l-oqsma kollha li jikkonċernaw il-persunal u, min-naħa l-oħra, huma ma jistgħux jippenalizzaw taħt kwalunkwe forma li jkunu l-uffiċjali jew il-membri tal-persunal minħabba l-attivitajiet sindakali tagħhom.
Madankollu, uffiċjal jew membru tal-persunal li jibbenefika minn kollokament għal skopijiet sindakali ta’ 50 % għandu, konformement mal-Artikolu 60 tar-Regolamenti tal-Persunal, jikseb awtorizzazzjoni minn qabel tas-superjur ġerarkiku tiegħu sabiex ikun assenti mis-servizz u jipparteċipa fil-laqgħat li għalihom huwa jissejjaħ skont il-mandat sindakali tiegħu jew skont il-mandat tiegħu ta’ rappreżentant tal-persunal. L-awtorità ġerarkika tista’, jekk ikun il-każ, tirrifjuta l-parteċipazzjoni tal-persuna kkonċernata f’dawn il-laqgħat permezz ta’ deċiżjoni bil-miktub u motivata. Fil-fatt, l-obbligu ta’ awtorizzazzjoni minn qabel previst fl-Artikolu 60 tar-Regolamenti tal-Persunal huwa suġġett għal deroga biss fil-każ ta’ mard jew ta’ inċident, u mhux fil-każ ta’ parteċipazzjoni fir-rappreżentanza sindakali tal-persunal jew fil-laqgħat ta’ korp rappreżentattiv.
Konsegwentement, id-deċiżjoni kkontestata setgħet, mingħajr ma tikser ir-rekwiżiti minimi tal-Artikolu 7 tad-Direttiva 2002/14, tibbaża ruħha fuq il-motiv ibbażat fuq in-nuqqas ta’ osservanza mir-rikorrenti tal-obbligu li tinforma lis-superjuri tagħha fi żmien xieraq, qabel il-laqgħat tal-kumitati tal-persunal li tagħhom hija kienet membru, dwar il-parteċipazzjoni tagħha fl-imsemmija laqgħat, peress li tali motiv ma huwiex ibbażat fuq l-eżerċizzju tal-funzjonijiet tagħha ta’ rappreżentant tal-persunal, iżda fuq in-nuqqas ta’ osservanza mir-rikorrenti tal-kundizzjonijiet ta’ organizzazzjoni tas-servizz neċessarji għall-eżerċizzju tal-mandat mogħti lilha.
Fuq il‑grad ta’ stħarriġ tal‑qorti tal‑Unjoni
Fir-rigward tax-xoljiment ta’ kuntratt ta’ membru tal-persunal temporanju jew bil-kuntratt għal żmien indeterminat, l-amministrazzjoni għandha, konformement mal-Artikolu 47(c)(1) tal-Kondizzjonijiet tal-impjieg u fl-osservanza tal-avviż tat-temm ta’ impjieg previst fil-kuntratt, setgħa diskrezzjonali wiesgħa u l-istħarriġ tal-qorti tal-Unjoni għandu, għalhekk, ikun limitat għall-verifikazzjoni tal-assenza ta’ żball manifest jew ta’ użu ħażin ta’ poter.
Barra minn hekk, mill-prinċipju ta’ preżunzjoni ta’ legalità tal-atti tal-istituzzjonijiet tal-Unjoni jirriżulta li huwa l-membru tal-persunal temporanju jew bil-kuntratt li huwa s-suġġett ta’ deċiżjoni ta’ tkeċċija u li jippreżenta rikors quddiem il-qrati tal-Unjoni li għandu juri l-illegalità ta’ tali deċiżjoni.
F’dan ir-rigward, ma jistax jiġi dedott mill-Artikolu 30 tal-Karta, li jipprovdi li kull ħaddiem għandu dritt għal protezzjoni kontra tkeċċija inġusta, obbligu għall-Qorti Ġenerali li teżerċita stħarriġ iktar preċiż minn dak tal-iżball manifest ta’ evalwazzjoni, u lanqas obbligu li l-istituzzjoni kkonċernata jkollha l-oneru tal-prova tal-legalità ta’ tali deċiżjoni.
Barra minn hekk, waqt l-eżami ta’ talbiet għal annullament flimkien, jekk ikun il-każ, ma’ talbiet għal kumpens, wara li kawża tintbagħat lura mill-Qorti tal-Ġustizzja konformement mal-Artikolu 61 tal-Istatut tal-Qorti tal-Ġustizzja tal-Unjoni Ewropea, il-kulleġġ ġudikanti tal-Qorti Ġenerali responsabbli sabiex jiddeċiedi dwar dawn it-talbiet ma huwiex kompetenti sabiex jevalwa t-tul eventwalment eċċessiv tal-proċedura ġudizzjarja u ma jistax, konsegwentement, jipprova jirrimedjah, b’mod partikolari billi jbiddel il-portata tal-istħarriġ tiegħu dwar il-legalità tal-motivi tad-deċiżjoni li tagħha jkun qiegħed jintalab l-annullament.
Fuq il‑ġustifikazzjoni tat‑tkeċċija minħabba inkompetenza professjonali
Id-deċiżjoni ta’ tkeċċija ta’ membru tal-persunal temporanju jew bil-kuntratt ibbażata fuq l-Artikolu 47(c)(i) tal-Kondizzjonijiet tal-impjieg, li hija, essenzjalment, il-konsegwenza tal-inkompetenza professjonali allegata fil-konfront tal-persuna kkonċernata, tista’ tiġi ġġustifikata b’riferiment għal numru ta’ fatti materjali preċiżi u konkordanti, jekk ikun il-każ sostnuti minn diversi rapporti annwali ta’ evalwazzjoni li juru prestazzjonijiet insodisfaċenti, anki jekk, meħuda waħedhom, dawn il-fatti ma jidhrux li huma ta’ gravità suffiċjenti sabiex jiġġustifikaw tali miżura.
Fil-fatt, l-inkompetenza professjonali ta’ uffiċjal jew ta’ membru tal-persunal temporanju jew bil-kuntratt għandha tiġi evalwata b’mod partikolari fid-dawl tal-kompetenza tiegħu, l-effiċjenza tiegħu u l-kondotta tiegħu fis-servizz.
F’dan ir-rigward, in-nuqqas ta’ osservanza, b’mod partikolari b’mod repetut, ta’ terminu impost fuq uffiċjal jew membru tal-persunal temporanju jew bil-kuntratt għat-trażmissjoni ta’ dokumenti ta’ sostenn ta’ assenza mis-servizz jista’ jikkaratterizza mġiba mhux xierqa min-naħa tal-uffiċjal jew tal-membru tal-persunal ikkonċernat.
Barra minn hekk, fl-assenza ta’ applikazzjoni, anki b’analoġija, tal-Artikolu 51 tar-Regolamenti tal-Persunal għall-membri tal-persunal bil-kuntratt, ebda dispożizzjoni tal-Kondizzjonijiet tal-impjieg ma timponi fuq l-amministrazzjoni, waqt l-adozzjoni ta’ deċiżjoni ta’ xoljiment tal-kuntratt ta’ membru tal-persunal bil-kuntratt minħabba inkompetenza professjonali, li tibbaża ruħha esklużivament fuq nuqqasijiet repetuti li għandhom jiġu rreġistrati fir-rapporti ta’ evalwazzjoni tal-membru tal-persunal ikkonċernat.
Fl-aħħar nett, għalkemm il-kummissjoni ta’ nuqqas jew ta’ negliġenza fl-eżerċizzju tal-funzjonijiet fdati prinċipalment lil membru tal-persunal temporanju jew bil-kuntratt tista’ tagħti lok, jekk ikun il-każ, għal sanzjoni dixxiplinari, xorta jibqa’ l-fatt li, fl-assenza ta’ tali nuqqas jew ta’ tali negliġenza, l-amministrazzjoni tista’ xxolji l-kuntratt ta’ membru tal-persunal temporanju jew bil-kuntratt minħabba inkompetenza professjonali, meta l-aġir ġenerali tal-membru tal-persunal ikkonċernat ikollu, minħabba n-natura mhux xierqa tiegħu u għal diversi snin konsekuttivi, riperkussjonijiet negattivi fuq l-iżvolġiment tajjeb tad-dipartiment tal-istituzzjoni li timpjegah.
Fuq in‑newtralizzazzjoni tal‑motivi illegali ta’ deċiżjoni ta’ tkeċċija minħabba inkompetenza professjonali b’diversi motivi
Fil-każ ta’ diversi motivi, anki jekk wieħed jew iktar mill-motivi tal-att ikkontestat ma jkunux fondati, dan id-difett ma jistax iwassal għall-annullament ta’ dan l-att jekk motiv wieħed jew iktar ikunu suffiċjenti sabiex jiġġustifikaw legalment l-imsemmi att, indipendentement mill-motivi vvizzjati b’illegalità.
Għalhekk, meta l-Qorti Ġenerali tiġi adita bil-legalità ta’ deċiżjoni li tirrigwarda tkeċċija minħabba konstatazzjoni ta’ inkompetenza professjonali li hija bbażata fuq diversi motivi, hija għandha tiddetermina jekk l-illegalitajiet irrilevati fil-kuntest tal-eżami ta’ ċerti motivi jimplikawx l-annullament tad-deċiżjoni kkontestata jew jekk il-motivi mhux ikkontestati jew li l-illegalità tagħhom ma hijiex stabbilita humiex suffiċjentement importanti sabiex isostnu l-konstatazzjoni globali tal-inkompetenza professjonali u jiġġustifikaw legalment l-imsemmija deċiżjoni, indipendentement mill-motivi li l-Qorti Ġenerali kkonstatat li kienu vvizzjati b’illegalità.
(
1
)	Sentenza tat‑2 ta’ April 2020, UG vs Il‑Kummissjoni (T‑571/17, mhux ippubblikata, EU:T:2020:141).
(
2
)	Sentenza tal‑25 ta’ Novembru 2021, Il‑Kummissjoni vs UG (C‑249/20 P, mhux ippubblikata, EU:C:2021:964).
(
3
)	Ftehim Qafas irrevedut dwar il-leave tal-ġenituri konkluż fit‑18 ta’ Ġunju 2009 mill-organizzazzjonijiet interprofessjonali Ewropej tal-imsieħba soċjali (BUSINESSEUROPE, UEAPME, CEEP u ETUC) (iktar ’il quddiem il-“Ftehim Qafas”).
(
4
)	Direttiva tal-Kunsill 2010/18/UE tat‑8 ta’ Marzu 2010 li timplimenta l-Ftehim Qafas rivedut dwar il-leave tal-ġenituri konkluż minn BUSINESSEUROPE, UEAPME, CEEP u ETUC u li jħassar id-Direttiva 96/34/KE (ĠU 2010, L 68, p. 13).
(
5
)	Direttiva 2002/14/KE tal-Parlament Ewropew u tal-Kunsill tal‑11 ta’ Marzu 2003 li tistabbilixxi qafas ġenerali dwar l-informazzjoni u l-konsultazzjoni ta’ l-impjegati fil-Komunità Ewropea - Dikjarazzjoni konġunta mill-Parlament Ewropew, mill-Kunsill u mill-Kummissjoni dwar ir-rappreżentanza tal-ħaddiema (ĠU Edizzjoni Speċjali bil-Malti, Kapitolu 5, Vol. 4, p. 219).